Suvestinė redakcija nuo 2025-03-05

Sprendimas paskelbtas: TAR 2024-01-02, i. k. 2024-00005

ŠVENČIONIŲ RAJONO SAVIVALDYBĖS TARYBA

SPRENDIMAS

DĖL ŠVENČIONIŲ RAJONO SAVIVALDYBĖS ANTIKORUPCIJOS KOMISIJOS NUOSTATŲ PATVIRTINIMO

2023 m. gruodžio 28 d. Nr. T-252

Švenčionys

Vadovaudamasi Lietuvos Respublikos vietos savivaldos įstatymo 15 straipsnio 2 dalies 4 punktu, 22 straipsnio 2 dalimi, Švenčionių rajono savivaldybės tarybos veiklos reglamento, patvirtinto Švenčionių rajono savivaldybės tarybos 2023 m. kovo 30 d. sprendimu Nr. Nr. T-51 „Dėl Švenčionių rajono savivaldybės tarybos veiklos reglamento patvirtinimo“, 177 punktu, Švenčionių rajono savivaldybės taryba n u s p r e n d ž i a:

1. Patvirtinti Švenčionių rajono savivaldybės antikorupcijos komisijos nuostatus (pridedama).

2. Pripažinti netekusiu galios Švenčionių rajono savivaldybės tarybos 2015 m. liepos 23 d. sprendimo Nr. T-139 „Dėl Švenčionių rajono savivaldybės antikorupcijos komisijos sudarymo“ 3 punktą.

3. Šis sprendimas skelbiamas Teisės aktų registre.

SAVIVALDYBĖS MERAS	RIMANTAS KLIPČIUS

PATVIRTINTA:

Švenčionių rajono savivaldybės tarybos

2023 m. gruodžio 28 d. sprendimu Nr. T-252

ŠVENČIONIŲ RAJONO SAVIVALDYBĖS ANTIKORUPCIJOS KOMISIJOS

NUOSTATAI

I SKYRIUS

BENDROSIOS NUOSTATOS

1. Švenčionių rajono savivaldybės antikorupcijos komisijos nuostatai (toliau – Nuostatai) nustato Švenčionių rajono savivaldybės antikorupcijos komisijos (toliau – Komisija) tikslus, uždavinius, funkcijas, darbo organizavimo tvarką, atsakomybę ir kitus su jos veikla susijusius klausimus.

2. Komisija yra nuolatinė Švenčionių rajono savivaldybės tarybos (toliau – Taryba) komisija, sudaroma Tarybos įgaliojimų laikui Lietuvos Respublikos vietos savivaldos įstatymo nustatyta tvarka.

3. Komisijos tikslas – pagal kompetenciją koordinuoti Švenčionių rajono savivaldybės (toliau – Savivaldybė) politikos įgyvendinimą korupcijos prevencijos srityje, išskirti prioritetines prevencijos ir kontrolės kryptis, nuosekliai įgyvendinant priemones, didinančias korupcijos prevencijos veiksmingumą.

4. Komisija savo veikloje vadovaujasi Lietuvos Respublikos Konstitucija, Lietuvos Respublikos korupcijos prevencijos įstatymu, Lietuvos Respublikos vietos savivaldos įstatymu, Lietuvos Respublikos viešojo administravimo įstatymu, Savivaldybės tarybos veiklos reglamentu (toliau – Reglamentas), kitais teisės aktais ir šiais Nuostatais.

5. Komisijos atsakingojo sekretoriaus pareigas atlieka Savivaldybės mero paskirtas valstybės tarnautojas (toliau – Komisijos atsakingasis sekretorius).

6. Komisiją techniškai aptarnauja Savivaldybės administracija.

7. Nuostatuose vartojamos sąvokos suprantamos taip, kaip jos apibrėžtos Lietuvos Respublikos korupcijos prevencijos įstatyme ir kituose teisės aktuose.

II SKYRIUS

KOMISIJOS UŽDAVINIAI IR FUNKCIJOS

8. Komisijos uždaviniai:

8.1. pagal kompetenciją įgyvendinti Savivaldybėje valstybės politiką korupcijos prevencijos srityje;

8.2. užtikrinti, kad Savivaldybės institucijos, įstaigos, įmonės vykdytų korupcijos prevenciją reglamentuojančių teisės aktų reikalavimus.

9. Komisija vykdo šias funkcijas:

9.1. Savivaldybės tarybos veiklos reglamento nustatyta tvarka Tarybos ar Savivaldybės mero iniciatyva dalyvauja atliekant Savivaldybės institucijų teisės aktų projektų antikorupcinį vertinimą;

9.2. dalyvauja rengiant Savivaldybės korupcijos prevencijos veiksmų planą ir teikia išvadas Savivaldybės merui ir Tarybai dėl šio veiksmų plano ir jo įgyvendinimo;

9.3. nagrinėja Savivaldybės bendruomenės narių, valstybės institucijų, gyvenamųjų vietovių bendruomenių ar bendruomeninių organizacijų atstovų siūlymus ir pastabas dėl kovos su korupcija priemonių vykdymo;

9.4. informuoja visuomenę apie savo veiklą, vykdomas korupcijos prevencijos priemones Savivaldybėje, taip pat apie kovos su korupcija rezultatus;

9.5. korupcijos prevencijos tikslais analizuoja Savivaldybės administracijos, biudžetinių ir viešųjų įstaigų, kurių savininkė yra Savivaldybė, ir Savivaldybės valdomų įmonių atliktus viešuosius pirkimus ir apie galimus korupcijos atvejus informuoja Savivaldybės merą, Tarybą ir kompetentingas institucijas ar įstaigas. Antikorupcijos komisijos pirmininkas ir nariai turi teisę susipažinti su visa analizuojamų viešųjų pirkimų informacija;

9.6. atlieka kitas teisės aktuose nustatytas funkcijas, susijusias su Savivaldybėje įgyvendinama valstybės politika korupcijos prevencijos srityje.

III SKYRIUS

KOMISIJOS TEISĖS

10. Komisija turi teisę:

10.1. teikti pasiūlymus Tarybai, Savivaldybės merui dėl korupcijos prevencijos prioritetų Savivaldybės, Savivaldybės įstaigų ir (ar) Savivaldybės valdomų įmonių, taip pat viešųjų įstaigų, kurių vienas iš steigėjų yra Savivaldybė, veiklos srityse;

10.2. gauti jos veiklai reikalingą informaciją ir metodinę pagalbą korupcijos prevencijos klausimais iš Savivaldybės administracijos ir struktūrinių padalinių, Savivaldybės įstaigų bei kitų valstybės ir Savivaldybės institucijų, įmonių, įstaigų ir organizacijų;

10.3. perduoti medžiagą tirti teisėsaugos institucijoms;

10.4. kviesti į Komisijos posėdžius Tarybos narius, Savivaldybės administracijos valstybės tarnautojus ir darbuotojus, Savivaldybės įstaigų ir Savivaldybės valdomų įmonių vadovus ir darbuotojus ar kitus asmenis;

10.5. suderinusi su Savivaldybės meru, Savivaldybės įstaigų, įmonių vadovais, pasitelkti į pagalbą kitų valstybės ir Savivaldybės įstaigų tarnautojus ar kitus darbuotojus ir specialistus sudėtingiems klausimams nagrinėti.

IV SKYRIUS

KOMISIJOS PIRMININKO IR NARIŲ

TEISĖS IR PAREIGOS

11. Komisijos pirmininkas:

11.1. šaukia Komisijos posėdžius ir jiems pirmininkauja;

11.2. sudaro Komisijos posėdžio darbotvarkę;

11.3. rengia Komisijos darbo planus;

11.4. rengia Komisijos veiklos ataskaitą ir ją teikia Tarybai;

11.5. pasirašo Komisijos posėdžio protokolus ir kitus Komisijos dokumentus;

11.6. turi teisę gauti Komisijos įgaliojimams vykdyti reikalingą informaciją iš valstybės ar savivaldybės institucijų, įstaigų ir valstybės ar savivaldybės valdomų įmonių;

11.7. turi kitas įstatymuose ir kituose teisės aktuose nustatytas Komisijos pirmininko teises ir pareigas.

12. Komisijos narys:

12.1. bendradarbiauja ir keičiasi informacija, kurios reikia korupcijos prevencijai ir kontrolei užtikrinti, su Savivaldybės administracijos struktūriniais padaliniais, kitomis valstybės ar savivaldybių įstaigomis ir jose dirbančiais asmenimis, vykdančiais korupcijos prevenciją ir kontrolę;

12.2. gavęs informaciją apie korupcines veikas, turinčias nusikalstamos veikos požymių, nedelsdamas informuoja Savivaldybės merą, Lietuvos Respublikos specialiųjų tyrimų tarnybą ar kitas atsakingas institucijas Lietuvos Respublikos teisės aktuose nustatytomis sąlygomis ir tvarka;

12.3. posėdyje prieš pradedant svarstyti klausimą, kuris jam sukelia konfliktą, privalo informuoti Komisiją apie esamą interesų konfliktą, pareikšti apie nusišalinimą ir, jeigu Komisija nusišalinimą priima, jokia forma nedalyvauti toliau svarstant šį klausimą. Komisija gali motyvuotu sprendimu, vadovaudamasi Vyriausiosios tarnybinės etikos komisijos patvirtintais kriterijais, pareikšto nusišalinimo nepriimti ir įpareigoti komisijos narį dalyvauti toliau svarstant šį klausimą. Duomenys apie sprendimą nepriimti arba priimti pareikštą nusišalinimą fiksuojami Komisijos posėdžio protokole;

12.4. saugo informaciją, kurią sužinojo eidami tarnybines pareigas, jeigu ji sudaro valstybės, tarnybos, komercinę ar kitą įstatymų saugomą paslaptį ir nenaudoja duomenų ar informacijos, gautos atliekant savo pareigas, asmeninei arba kitų asmenų naudai;

12.5. kol Komisija priims sprendimą dėl nagrinėjamo klausimo, neskelbia informacijos apie tyrimo eigą, jeigu tai gali pažeisti asmens teises, pakenkti tyrimui, arba ji sudaro valstybės, tarnybos, komercinę ar kitą įstatymų saugomą paslaptį.

V SKYRIUS

KOMISIJOS DARBO ORGANIZAVIMAS

13. Pagrindinė Komisijos darbo forma – posėdis.

14. Komisijos darbą organizuoja ir jam vadovauja Komisijos pirmininkas. Kai Komisijos pirmininkas negali eiti pareigų arba jo nėra, Komisijos pirmininko pareigas atlieka Komisijos pirmininko pavaduotojas.

15. Komisijos posėdis yra teisėtas, jeigu jame dalyvauja daugiau kaip pusė visų komisijos narių.

Punkto pakeitimai:

Nr. T-32, 2025-02-27, paskelbta TAR 2025-03-04, i. k. 2025-03672

16.	Komisijos posėdis gali vykti nuotoliniu būdu ar mišriuoju būdu. Sprendimą organizuoti posėdį nuotoliniu būdu arba mišriuoju būdu priima Komisijos pirmininkas savo iniciatyva arba gavęs Komisijos nario prašymą dalyvauti posėdyje nuotoliniu būdu. Apie priimtą sprendimą Komisijos posėdį organizuoti nuotoliniu būdu arba mišriuoju būdu nedelsiant elektroninių ryšių priemonėmis turi būti pranešta Komisijos nariams ir kitiems posėdžio dalyviams. Mišriuoju būdu organizuojamame posėdyje kiti Komisijos nariai ir kiti posėdžio dalyviai savo pasirinkimu gali dalyvauti nuotoliniu būdu arba atvykę į Komisijos posėdžių salę. Komisijos posėdžiai nuotoliniu būdu arba mišriuoju būdu vykti negali, jeigu tam raštu prieštarauja daugiau kaip 1/2 (pusė) visų Komisijos narių, išskyrus:

16.1.	kai dėl nepaprastosios padėties, ekstremaliosios situacijos ar karantino Komisijos posėdžiai negali vykti komisijos nariams posėdyje dalyvaujant fiziškai;

16.2.	artimiausią numatytą nuotoliniu būdu arba mišriuoju būdu vyksiantį Komisijos posėdį.

17.	Nuotoliniu būdu arba mišriuoju būdu vyksiančio Komisijos posėdžio klausimai rengiami ir posėdis vyksta laikantis visų Vietos savivaldos įstatyme nustatytų reikalavimų ir užtikrinant Vietos savivaldos įstatyme nustatytas Savivaldybės tarybos nario teises. Nuotoliniu būdu arba mišriuoju būdu priimant Komisijos sprendimus, turi būti užtikrinamas Komisijos nario tapatybės ir jo balsavimo rezultatų nustatymas.

18. Komisija į posėdžius renkasi ne rečiau kaip vieną kartą per pusę metų. Gali būti šaukiami neeiliniai Komisijos posėdžiai. Apie posėdį Komisijos nariams pranešama ne vėliau kaip prieš 2 darbo dienas. Ne vėliau kaip prieš 2 darbo dienas Komisijos nariams pateikiama posėdžio medžiaga susipažinti.

19. Klausimas pradedamas nagrinėti pagal sudarytą Komisijos posėdžio darbotvarkę, taip pat gali būti pradėtas nagrinėti Tarybos ar Komisijos nario iniciatyva.

20. Komisijos posėdžiai yra vieši. Komisijos sprendimu gali būti rengiami ir uždari posėdžiai, kuriuose gali dalyvauti tik Komisijos pakviesti asmenys. Komisijos posėdžiai, išskyrus Komisijos uždarus posėdžius ir atvejus, kai Komisija nusprendžia kitaip, transliuojami tiesiogiai internetu. Transliacijos nuoroda yra skelbiama Savivaldybės interneto svetainėje www.svencionys.lt

21. Komisijos posėdžių metu daromas garso ir vaizdo įrašas. Svarstant valstybės, tarnybos, komercinę paslaptį sudarančią, su asmens duomenimis, kurių viešinimas neatitiktų Reglamento (ES) 2016/679 reikalavimų, susijusią informaciją ir (ar) teisės aktų, kuriuose yra valstybės, tarnybos, komercinę paslaptį sudarančios, su asmens duomenimis, kurių viešinimas neatitiktų Reglamento (ES) 2016/679 reikalavimų, susijusios informacijos, projektus, posėdžių garso ir vaizdo įrašai neviešinami.

22. Komisijos sprendimai priimami posėdyje dalyvaujančių Komisijos narių balsų dauguma ir įforminami Komisijos posėdžio protokolu. Jeigu balsai pasiskirsto po lygiai (laikoma, kad balsai pasiskirstė po lygiai tada, kai balsų už gauta tiek pat, kiek prieš, taip pat kai balsų už gauta tiek pat, kiek prieš ir susilaikiusių kartu sudėjus), balsuojama dar kartą. Jeigu balsavus dar kartą balsai pasiskirsto po lygiai, skelbiama iki 15 minučių posėdžio pertrauka, po kurios balsuojama dar kartą. Jeigu balsavus trečią kartą balsai pasiskirsto po lygiai, lemia Komisijos pirmininko, jam nedalyvaujant - Komisijos pirmininko pavaduotojo balsas. Šiuo atveju Komisijos pirmininkas, jam nedalyvaujant - Komisijos pirmininko pavaduotojas neturi teisės susilaikyti.

Punkto pakeitimai:

Nr. T-32, 2025-02-27, paskelbta TAR 2025-03-04, i. k. 2025-03672

23. Komisijos narys turi teisę posėdyje pareikšti atskirąją nuomonę, jei nesutinka su Komisijos sprendimu, kuri įrašoma į Komisijos posėdžio protokolą.

24. Komisija savo išvadas ir pasiūlymus pateikia raštu.

25. Komisijos posėdžio protokolas surašomas ir pasirašomas ne vėliau kaip per 5 darbo dienas po posėdžio. Posėdžio protokolą pasirašo posėdžio pirmininkas ir Komisijos atsakingasis sekretorius.

26. Komisijos sprendimus gavę Savivaldybės administravimo subjektai, Savivaldybės įstaigos ir Savivaldybės valdomos įmonės, privalo juos apsvarstyti ir per vieną mėnesį ar kitą Komisijos nurodytą laiką raštu informuoti Komisiją apie tai, kaip atsižvelgta į Komisijos pastabas ir pasiūlymus.

27. Informaciją apie Komisijos veiklą visuomenės informavimo priemonėms teikia Komisijos pirmininkas arba jo įgaliotas Komisijos narys.

VI SKYRIUS

KOMISIJOS VEIKLOS KONTROLĖ IR VEIKLOS VIEŠINIMAS

28. Komisijos veiklą koordinuoja ir kontroliuoja Taryba.

29. Komisija periodiškai, bet ne rečiau kaip kartą per metus, teikia Tarybai veiklos ataskaitą.

30. Visa informacija, susijusi su Komisijos veikla (Komisijos veiklą reglamentuojantys teisės aktai, jos veiklos ataskaitos, pranešimai, skirti visuomenės informavimo priemonėms ir pan.), skelbiama Savivaldybės interneto svetainėje www.svencionys.lt .

VII SKYRIUS

BAIGIAMOSIOS NUOSTATOS

31. Už Komisijos veiklos rezultatus yra atsakingas Komisijos pirmininkas.

32. Už Komisijos dokumentų registravimą, Komisijos posėdžių protokolų įforminimą, sprendimų išsiuntimą suinteresuotiems asmenims ir informacijos apie Komisijos veiklą skelbimą Savivaldybės interneto svetainėje www.svencionys.lt yra atsakingas Komisijos atsakingasis sekretorius.

33. Komisijos nariai, pažeidę šiuos Nuostatus, atsako teisės aktų nustatyta tvarka.

34. Komisijos posėdžių protokolai ir kiti dokumentai saugomi teisės aktų nustatyta tvarka.

35. Nuostatai tvirtinami ir keičiami Tarybos sprendimu.

___________________________

Pakeitimai:

1.

Švenčionių rajono savivaldybės taryba, Sprendimas

Nr. T-32, 2025-02-27, paskelbta TAR 2025-03-04, i. k. 2025-03672

Dėl Švenčionių rajono savivaldybės tarybos 2023 m. gruodžio 28 d. sprendimo Nr. T-252 „Dėl Švenčionių rajono savivaldybės antikorupcijos komisijos nuostatų patvirtinimo“ pakeitimo